SKRIFTLIG FORESPØRGSEL E-0968/02

af Glyn Ford (PSE) til Kommissionen

(10. april 2002)

Om: Handicappedes rettigheder

Verdensbanken skønner, at 20 % af verdens fattigste er handicappede. Hvis Kommissionen virkelig skal gøre fremskridt på lang sigt hen imod det internationale udviklingsmål om at halvere fattigdommen globalt inden 2015, er det afgørende, at handicappede personer inddrages fuldt ud i alle strategier for fattigdomsbekæmpelse.

Den Blandede Parlamentariske Forsamling AVS-EU vedtog for nylig en beslutning om handicappede personers og ældre personers rettigheder i AVS-lande. Hvad gør Kommissionen for at sikre, at handicappede og ældre personers rettigheder i Asien fremmes som en integreret del af alle programmer for fattigdomsbekæmpelse?

Svar afgivet på Kommissionens vegne af Poul Nielson

(14. maj 2002)

Den Blandede Parlamentariske Forsamling AVS-EU vedtog for nylig en beslutning om handikappedes rettigheder i AVS-staterne. De samme henstillinger gælder også for handikappede i Asien.

Problematikken handikappede bør indgå i alt EU's udviklingsarbejde i fattige lande, så det er muligt at inddrage de handikappede bedre i samfundslivet. Nye tilgange på landeniveau som fattigdomsstrategier indeholder i stadig stigende grad bestemmelser om, at civilsamfundets forskellige grupper skal høres og deltage i udarbejdelsen af nationale strategier, også grupper, som repræsenterer de handikappede.

Kommissionen betragter socialpolitik, som kan forbedre adgangen til basale sociale infrastrukturer og tjenester og deres kvalitet (især på sundheds- og uddannelsesområdet) som den mest effektive måde, når man skal behandle de mest sårbare og ugunstigt stillede gruppers særlige behov. Foranstaltninger, som kan afhjælpe fattigdommen, hvilket er det vigtigste mål for EU's udviklingsbistand, vil kunne forebygge mod, at flere bliver handikappede. Kommissionen vil fortsat yde betydelig støtte til de sociale sektorer og optimere alle muligheder, således at forebyggelse mod, at flere bliver handikappede, knyttes sammen med rehabilitering og kapacitering af de handikappede.

Eksempler på aktiviteter i Asien omfatter landestrategidokumentet for Bangladesh og landets nationale vejledende program, hvor handikappede børn udtrykkeligt er nævnt under uddannelse.

I Indien er 150 mio. EUR blevet kanaliseret til regeringens distriktsprogram for primær uddannelse, hvor der bl.a. ydes støtte til pilotinitiativer, som skal forbedre handikappede børns adgang til grundskolen. PESLE-programmet (program for styrkelse af skoleuddannelse) i samarbejde med Aga Kahn Fonden går ud på det samme i den uformelle sektor (EU's bidrag 11 mio. EUR).

I Cambodia er Kommissionen i færd med at udarbejde et program for børn og unge fra særligt fattige og udstødte grupper af befolkningen, således at man kan øge deres muligheder for at få adgang til en god passende basisuddannelse, som de kan betale og dette vil også omfatte særlig opmærksomhed over for

handikappede børn. Via strategiplanen for uddannelsessektoren, som danner grundlaget for planlægningen og finansieringen af uddannelsestilbud, har undervisningsministeriet forpligtet sig til at tage fat på både spørgsmålet om handikappede skolebørn og ansættelse af handikappede i ministeriet.

Børn, og navnlig de fattigste børn, er en naturlig målgruppe for Kommissionens interventioner på sundhedsområdet i Asien, f.eks. i Indien, hvor Kommissionen yder støtte til sundheds- og familievelfærdsprogrammet. Hvad angår handikappede børn, koncentrerer Kommissionen sit arbejde om forebyggelse via støtte til immuniseringsprogrammer (f.eks. udvidede immuniseringsprogrammer) i Bangladesh og mere specifikke programmer for udryddelse af polio.

Handikappedes rettigheder i Cambodia har haft Kommissionens særlige opmærksomhed. Cambodia har en af de højeste amputationsrater i verden (1 ud af 236 personer). Selv om antallet af ulykker falder, udgør landminer og ammunition, som ikke er eksploderet, stadig en stor trussel for befolkningen, især i fattige og fjernt beliggende områder.

Med henblik på forebyggelse har Kommissionen finansieret et stort antal minerydningsoperationer. Den har også ydet støtte til styrkelse af kapaciteten hos de nationale myndigheder, som arbejder med minerydning. Der er planlagt yderligere støtte i det nationale vejledende program for 2002-2004.

Kommissionen støtter også aktivt det arbejde, der udføres af ikke-statslige organisationer som Handicap International, som er direkte involveret i fysisk og socioøkonomisk rehabilitering af handikappede personer, ved at man styrker kapaciteten i ministeriet for sociale anliggender og andre organisationer, som yder tjenester for folk med handikap.

Mange programmer, som Kommissionen finansierer, omfatter også støtte til rehabilitering og udvikling af offentlige sundhedstjenester og bidrager således til forebyggelse og behandling af forskellige former for handikap.

Kommissionen vil fortsat finansiere arbejdet i organisationer, som støtter de handikappede, med fokus på kapacitetsopbygning og organisatorisk udbygning af organisationerne i Syd. Fokus vil være at få øget deres bidrag til udviklingsprogrammeringen, højne deres profil, reducere fordømmelsen og øge bevidstgørelsen. Det vil blive obligatorisk at inddrage handikappede i alle faser af programmer, som udarbejdes med henblik på dem.

Kommissionen vil sende en vejledning til alle landekontorer om handikappede og om, hvordan man bedst kan få indføjet handikappedes behov i fremtidige programmer.